Holland on maa, kus igal inimesel on jalgratas ja spetsiaalseid rattateid on kokku rohkem kui 15 000 km. Meie seikleme sisemaal kanalitevahelistel tammidel, keerutame ajalooliste tuulikute ja  kaasaegsete tuuleparkide vahel ning väntame rannikul düünidesse ehitatud rattateel. Kindlasti jätab elamuse 30 km pikkune tamm, mida mööda merd ületame. Suurematest linnadest jäävad meie teele Alkmaar, Den Haag, Haarlem ja Rotterdam. Lisaks neile külastame veel paljusid väikseid külasid ja linnakesi, kus punasest savitellisest armsad majad on soisel pinnasel naljakalt viltu vajunud. Reisi lõpus on küllaldaselt aega, et saada aimu täiesti omanäolise ja piisavalt vabameelse Amsterdami elurütmist, kommetest ja  tavadest.